ประกาศคณะกรรมการกิจการโทรคมนาคมแห่งชาติ เรื่อง กระบวนการยื่นขอรับใบอนุญาตการให้บริการอินเทอร์เน็ตเกตเวย์ระหว่างประเทศและบริการชุมสายอินเทอร์เน็ต แบบที่สอง (Automatic License)

ประกาศคณะกรรมการกิจการโทรคมนาคมแห่งชาติ
ประกาศคณะกรรมการกิจการโทรคมนาคมแห่งชาติ
เรื่อง
กระบวนการยื่นขอรับใบอนุญาตการให้บริการอินเทอร์เน็ตเกตเวย์ระหว่างประเทศ
และบริการชุมสายอินเทอร์เน็ต
แบบที่สอง (Automatic
License)
 

โดยที่เป็นการสมควรปรับเปลี่ยนกระบวนการออกใบอนุญาตการให้บริการอินเทอร์เน็ตเกตเวย์ระหว่างประเทศ
และบริการชุมสายอินเทอร์เน็ต แบบที่สอง
ให้สอดคล้องกับบทบัญญัติกฎหมายรวมทั้งเพื่อให้เกิดความรวดเร็วในการดำเนินการ

อาศัยอำนาจตามความในมาตรา
๕๑ (๔) และ (๕)
แห่งพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. ๒๕๔๓ ประกอบกับมาตรา ๗ และมาตรา ๘
แห่งพระราชบัญญัติการประกอบกิจการโทรคมนาคม พ.ศ. ๒๕๔๔
แก้ไขเพิ่มเติมโดยพระราชบัญญัติการประกอบกิจการโทรคมนาคม (ฉบับที่ ๒) พ.ศ. ๒๕๔๙
คณะกรรมการกิจการโทรคมนาคมแห่งชาติ จึงออกประกาศไว้ดังต่อไปนี้

ข้อ
๑ ประกาศนี้เรียกว่า ประกาศคณะกรรมการกิจการโทรคมนาคมแห่งชาติ
เรื่อง กระบวนการยื่นขอรับใบอนุญาตการให้บริการอินเทอร์เน็ตเกตเวย์ระหว่างประเทศ
และบริการชุมสายอินเทอร์เน็ต แบบที่สอง

ข้อ
๒[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓
บรรดาประกาศคณะกรรมการกิจการโทรคมนาคมแห่งชาติที่เกี่ยวข้องกับการออกใบอนุญาตการให้บริการอินเทอร์เน็ตเกตเวย์ระหว่างประเทศ
และบริการชุมสายอินเทอร์เน็ต
แบบที่สองซึ่งได้ประกาศใช้บังคับอยู่ก่อนวันที่ประกาศนี้มีผลใช้บังคับ
ให้มีผลใช้บังคับต่อไปตราบเท่าที่ไม่ขัดหรือแย้งต่อหลักเกณฑ์ตามในประกาศนี้

ข้อ
๔ ให้นำหลักเกณฑ์
และกระบวนการยื่นขอรับใบอนุญาตการให้บริการอินเทอร์เน็ตแบบที่หนึ่ง
ตามประกาศคณะกรรมการกิจการโทรคมนาคมแห่งชาติว่าด้วยโครงการนำร่องการออกใบอนุญาตการให้บริการอินเทอร์เน็ต
แบบที่หนึ่ง พ.ศ. ๒๕๔๙ มาใช้บังคับแก่การยื่นขอรับใบอนุญาตการให้บริการอินเทอร์เน็ตเกตเวย์ระหว่างประเทศ
และบริการชุมสายอินเทอร์เน็ต แบบที่สอง ทุกราย

ข้อ
๕
ผู้รับใบอนุญาตการให้บริการอินเทอร์เน็ตเกตเวย์ระหว่างประเทศ
และบริการชุมสายอินเทอร์เน็ต แบบที่สองทุกราย ต้องจัดส่งข้อมูลรายละเอียดเกี่ยวกับโครงข่ายที่นำมาให้บริการ
ความจุ (capacity)
ปริมาณการใช้แบนด์วิธ (bandwidth) จำนวนผู้ใช้บริการ
ราคาการให้บริการ
และเอกสารอื่นใดที่คณะกรรมการกิจการโทรคมนาคมแห่งชาติอาจเรียกขอเพื่อประโยชน์ในการกำกับดูแลให้คณะกรรมการกิจการโทรคมนาคมแห่งชาติทราบทุกสามเดือน

ข้อ
๖
ผู้ยื่นคำขอรับใบอนุญาตการให้บริการอินเทอร์เน็ตเกตเวย์ระหว่างประเทศ
และบริการชุมสายอินเทอร์เน็ต แบบที่สอง
ที่ได้ยื่นคำขอไว้แล้วก่อนประกาศนี้ใช้บังคับ
ให้อยู่ภายใต้บังคับประกาศฉบับนี้ด้วย

ข้อ
๗
ให้จัดให้มีการรับฟังความคิดเห็นจากผู้ให้บริการทุกระยะเวลาหนึ่งปีนับแต่ประกาศนี้ใช้บังคับ
เพื่อประเมินผลการใช้บังคับ
หรือเพื่อปรับเปลี่ยนหลักเกณฑ์ให้สอดคล้องกับสภาพการณ์ต่อไป


ประกาศ ณ วันที่ ๑๙
ตุลาคม พ.ศ. ๒๕๔๙
พลเอก ชูชาติ พรหมพระสิทธิ์
ประธานกรรมการกิจการโทรคมนาคมแห่งชาติ











วัชศักดิ์/ผู้จัดทำ
๒๓ พฤศจิกายน ๒๕๔๙

วิภา/ปรับปรุง
๑๕ มิถุนายน ๒๕๕๙

วิภา/ปรับปรุง
๑๒
กันยายน ๒๕๕๙

กลุชาติ/ตรวจ
๑๑
พฤศจิกายน ๒๕๕๙

[๑]
ราชกิจจานุเบกษา เล่ม ๑๒๓/ตอนพิเศษ ๑๒๑ ง/หน้า ๓๒/๒๑ พฤศจิกายน ๒๕๔๙